Un incident grav a fost raportat în Parlament, marți, 21 mai, mai exact o bătaie între doi foști miniștri PNL. Florin Roman îl acuză pe Dan Vîlceanu că l-a lovit cu genunchiul în nas.
Deputații liberali Dan Vîlceanu și Florin Roman ar fi avut, marți, un conflict violent în Parlamentul României. Florin Roman apare în niște imagini rănit la nas. Spune că a fost agresat de colegul său.
Într-o postare pe pagina sa de Facebook, Roman spune că Dan Vîlceanu (fost ministru PNL de Finanțe) l-a lovit cu genunchiul în nas. Totul s-ar fi întâmplat pe holul Parlamentului. Roman mai afirmă că va depune plângere penală împotriva acestuia.
”Astăzi am trăit un moment prin care nu credeam ca voi trece vreodată într-o lume civilizată. I-am reproșat deputatului neafiliat, Dan Vilceanu, încălcarea regulamentului prin prezenta lui în băncile grupului PNL.
Problema dumnealui la parlament era să afle câți primari au plecat la Călărași. A urmat o altercație verbală, după care, am fost bruscat fizic spre ieșirea din plen. În afara sălii de plen am fost agresat fizic, din nou, în mod golănesc, cu o lovitură cu genunchiul aplicat în zona nasului.
Am evitat orice ripostă, pentru ca respect mandatul de parlamentar. În schimb, în baza imaginilor de pe camerele de luat vederi, voi depune solicitare de sancționare a deputatului neafiliat, prieten al ADU, pentru lovire! Totodată voi depune plângere penală împotriva deputatului huligan!”, spune Roman.
În replică, Dan Vîlceanu neagă faptul că și-ar fi bătut colegul. Admite că a avut un conflict cu Roman, dar spune că nu s-ar fi ajuns la loviri: ”Nu a fost o bătaie, doar l-am luat după umeri și l-am condus afară din sala de plen după ce am avut un schimb de replici.
Totul a început cu provocarea lui, a început să îmi spună cuvinte grele când eu eram în bancă în sala de plen alături de un coleg. I-am răspuns și eu, situația s-a tensionat și l-am scos afară. Dar nu ne-am bătut”, a declarat Dan Vîlceanu, conform G4Media.
Nicolae Ciucă, președintele PNL, este de partea lui Florin Roman în acest conflict. Șeful Senatului spune că ”violența fizică este de neacceptat, cu atât mai mult cu cât se întâmplă aici, în Palatul Parlamentului”.
Ciucă este de părere că ceea ce a făcut Vîlceanu este condamnabil și inacceptabil. ”Am fost trimiși aici de oameni, ca să lucrăm pentru ei și pentru interesul comun al societății. Avem datoria morală de a da un exemplu de comportament decent și civilizat, cu respectarea regulilor. Cum putem face mai bine pentru țară și pentru români dacă nu putem respecta reguli de bază?
Atacul asupra domnului Florin Roman arată măsura unei lipse de caracter și conduită morală din partea deputatului Dan Vîlceanu, condamnabilă și inacceptabilă. Cer conducerii Camerei Deputaților să ia măsurile necesare în această situație”, scrie Ciucă, pe Facebook.